b'\n_START_ARTICLE_\nJoshua Malina\n_START_SECTION_\nOsobni \xc5\xbeivot\n_START_PARAGRAPH_\nMalina je ro\xc4\x91en u New Yorku. Njegovi su roditelji, Fran i Robert Malina, bili osniva\xc4\x8di sinagoge Mladi Izrael u Scarsdaleu. Njegov je otac bio odvjetnik, bankovni investitor i producent na Broadwayu. Joshua je u nekoliko navrata komentirao da premda prezime "Malina" ne zvu\xc4\x8di \xc5\xbdidovski (ve\xc4\x87ina ljudi prvo pomisli da dolazi iz latinske Amerike), prezime zapravo ima Poljsko podrijetlo i dolazi iz poljske rije\xc4\x8di "malina"._NEWLINE_Malina je diplomirao na Yaleu. Svoj prvi gluma\xc4\x8dki debi ostvario je u Broadwayjskoj kazali\xc5\xa1noj predstavi Aarona Sorkina Malo dobrih ljudi u kojoj je u po\xc4\x8detku glumio sporednog lika, ali kasnije jednog od glavnih. Malina je kontaktirao Sorkina na prijedlog svojih roditelja koji su znali da je Sorkin bio razredni kolega njihovih ro\xc4\x91aka u srednjoj \xc5\xa1koli; upravo su ti ro\xc4\x91aci nahvalili Malinu Sorkinu koji ga je pozvao na audiciju. U kasnijim intervjuima, Malina se \xc4\x8desto \xc5\xa1alio da je razlog zbog \xc4\x8dega je glumio u toliko Sorkinovih filmova i serija taj \xc5\xa1to ga je jednom spasio od davljenja Heimlichovim zahvatom dok je ovaj jeo sendvi\xc4\x8d s gluma\xc4\x8dkom postavom kazali\xc5\xa1ne predstave. Od tada nadalje, Malina je glumio u gotovo svakom Sorkinovom filmu ili televizijskoj seriji (izuzev Rat Charlieja Wilsona, Studio 60 na Sunset Stripu i Dru\xc5\xa1tvenoj mre\xc5\xbei)._NEWLINE_Malina je o\xc5\xbeenjen s Melissom Merwin, kostimografkinjom koju je upoznao 1992. godine preko prijateljstva s njezinom sestrom i zetom, Jenny i Timothy Busfieldom; Jenny Busfield je predvidjela njihov zajedni\xc4\x8dki brak dvije godine prije nego su se njih dvoje uop\xc4\x87e upoznali. O\xc5\xbeenili su se 1996. godine i imaju dvoje djece: Isabel i Avi.\n_START_SECTION_\nKarijera\n_START_PARAGRAPH_\nPrvi posao Joshue Maline u filmskom svijetu bio je onaj asistenta produkcije u filmu Fletch Lives u kojem je Chevy Chase ponavljao ulogu Fletcha iz istoimene hit komedije. Njegov prvi gluma\xc4\x8dki filmski nastup bio je u filmu Malo dobrih ljudi - uloga se sastojala od pet rije\xc4\x8di. U sljede\xc4\x87m filmu, Sorkinovom Ameri\xc4\x8dkom predsjedniku, Malina je imao ve\xc4\x87u ulogu - glumio je asistenta lika Annette Bening._NEWLINE_Od 1998. do 2000. Malina je glumio Jeremyja Goodwina u Sorkinovoj televizijskoj seriji Sports Night za koju je postao zainteresiran od trenutka kad je pro\xc4\x8ditao scenarij za prvu epizodu. Lik Goodwina na po\xc4\x8detku je istra\xc5\xbeiva\xc4\x8dki analiti\xc4\x8dar, ali kasnije je promoviran u producenta \xc5\xa1to je Malini pove\xc4\x87alo ulogu. Iako kriti\xc4\x8dki hvaljena, serija nije uspjela privu\xc4\x87i pozornost velikog dijela publike pa je ukinuta nakon druge sezone. Sam Malina i danas izjavljuje da mu je uloga Jeremyja Goodwina vjerojatno najpoznatija od svih._NEWLINE_Nakon katastrofalno ocijenjenog filma Imagine That za kojeg su kriti\xc4\x8dari rekli da su Hank Azaria i Joshua Malina tratili svoje dragocjene talente u tom filmskom kaosu, njegova sljede\xc4\x87a uloga bila je ona Willa Baileyja u televizijskoj seriji Zapadno krilo od 2002. do 2006. godine. Tijekom radnog vijeka provedenog na seriji, Malina je bio glavni \xc5\xa1aljivac u gluma\xc4\x8dkoj postavi. Navodno je u nekoliko navrata premazivao telefone vazelinom i resetirao iPod producenta Alexa Gravesa na kineski jezik. Ukrao je nekoliko tiskanica Bradleyja Whitforda i na prijedlog kolegice Janel Moloney poslao buket ru\xc5\xbea za Valentinovo u iznosu od 200 dolara novom kolegi u \xc5\xa1estoj sezoni Jimmyju Smitsu koji je uklju\xc4\x8divao i posebno pismo napisano na Whitfordovoj tiskanici: "Jimmy, pravi si slatki\xc5\xa1. U\xc5\xbeivao sam u svakom trenutku kojeg smo proveli zajedno. Budi moj voljeni za Valentinovo." Nakon \xc5\xa1to je serija Zapadno krilo zavr\xc5\xa1ila s emitiranjem, Malina je \xc5\xbeelio dobiti ulogu Dannyja Trippa u novom Sorkinovom televizijskom projektu - Studio 60 na Sunset Stripu - ali je ulogu na kraju dobio Whitford._NEWLINE_2007. godine Malina je bio jedan od \xc4\x8detiri glavna lika kratkotrajne televizijske serije Big Shots koja se prikazivala na ABC-u._NEWLINE_Trenutno je ko-autor i producent televizijske serije Celebrity Poker Showdown. U privatnom \xc5\xbeivotu, Malina je strastveni igra\xc4\x8d pokera kojeg je igrao jo\xc5\xa1 sa Sorkinom na Broadwayju, a u po\xc4\x8detku karijere zaradu je tro\xc5\xa1io na pla\xc4\x87anje stanarine. Tako\xc4\x91er je poznato da je organizirao duga\xc4\x8dke poker igre kompletne ekipe koja je radila ispred i iza kamere televizijske serije Sports Night zbog \xc4\x8dega je produkcija nekad znala i kasniti.'